รัฐมนตรีว่าการกระทรวงยุติธรรม ร่วมถกปัญหายาเสพติดข้ามชาติ ที่ประเทศเวียดนาม ชี้ไทยปราบจริงจัง กดดันกลุ่มผู้ค้าเปลี่ยนเส้นทางลำเลียง พร้อมแลกเปลี่ยนประสบการณ์และร่วมมือกับประเทศเพื่อนบ้านอย่างใกล้ชิด
นายสมศักดิ์ เทพสุทิน รัฐมนตรีว่าการกระทรวงยุติธรรม นำคณะ เข้าร่วมการประชุม ที่ประเทศเวียดนาม เสริมสร้างประสิทธิภาพของความร่วมมือในการต่อต้านอาชญากรรมยาเสพติดข้ามชาติ ระหว่างวันที่ 9-10 กันยายน 2562 พร้อมเปิดเผยว่า การประชุมครั้งนี้ เป็นการประชุมระดับรัฐมนตรีของประเทศในแถบลุ่มน้ำโขง ประกอบด้วย ประเทศไทย เมียนมา ลาว กัมพูชา จีน และเวียดนาม พร้อมด้วยฟิลิปปินส์ สำนักงานปราบปรามยาเสพติดสหรัฐอเมริกา ตำรวจสหพันธ์ออสเตรเลีย และสำนักงานว่าด้วยยาเสพติดและอาชญากรรมแห่งสหประชาชาติ (UNODC) เพื่อหารือถึงความร่วมมือในการป้องกันและปราบปรามปัญหายาเสพติดกับประเทศเวียดนาม รวมทั้ง แนวโน้มการขนส่งยาเสพติดข้ามชาติ เนื่องจาก พบว่า เส้นทางลำเลียงยาเสพติดผ่านประเทศไทยไปยังประเทศที่สาม ถูกกดดันจากภาครัฐอย่างหนัก ทำให้กลุ่มผู้ค้ายาเสพติด เปลี่ยนไปใช้ประเทศเวียดนามเป็นทางผ่าน ประเทศในกลุ่มลุ่มน้ำโขง จึงต้องร่วมกันปรับแผน ทั้งด้านการปราบปรามและเยียวยา         รัฐมนตรีว่าการกระทรวงยุติธรรม กล่าวอีกว่า จากสถิติในการปราบปรามยาเสพติดที่ผ่านมา พบว่า สถิติการจับกุมและปราบปรามมีตัวเลขที่ดีขึ้น และการที่ทางการไทยมีการปราบปรามอย่างหนัก ทำให้เส้นทางการลำเลียงเปลี่ยนไป โดยจากนี้ จะเดินหน้าร่วมกัน เพื่อสร้างกำแพงป้องกันยาเสพติดเข้าประเทศ รวมทั้ง แลกเปลี่ยนประสบการณ์กับเพื่อนบ้าน เพื่อทำให้ปัญหายาเสพติดลดลงให้มากที่สุด